Diari Oficial de la Generalitat Valenciana


Sumari del DOGV 5432, del 19-01-2007 (2007/501)

ORDRE de 9 de gener de 2007, de la Conselleria de Territori i Habitatge per la qual es convoquen i s'aproven les bases reguladores de les ajudes gestionades per la Direcció General de Gestió del Medi Natural, en prevenció d'incendis forestals, per a l'exercici 2007.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5432

Data del DOGV
:   19-01-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/501


Data del document
:   09-01-2007

Organisme emissor
:   Conselleria de Territori i Habitatge

Tipus de document
:   Ordre

Anàlisi jurídica

 Descriptors 

:   * ajuda a l'agricultura
    * suport econòmic
    * lluita contra incendis
    * ajuda pública

El Reglament (CE) número 1257/1999, del Consell, refereix la necessitat establir mesures relatives a la protecció enfront d'incendis de les zones classificades amb un risc alt o mitjà d'incendis forestals de conformitat amb el Reglament (CEE) número 2158/92, del Consell, de 23 de juliol de 1992, relatiu a la protecció dels boscos comunitaris contra els incendis.
El Reglament (CE) número 1698/2005, del Consell, de 20 de setembre del 2005, relatiu a l'ajuda al desenvolupament rural a través del Fons europeu agrícola de desenvolupament rural (FEADER), en el seu eix 2, preveu la possibilitat d'ajudes a les accions preventives contra els incendis forestals.
La Llei 3/1993, forestal de la Comunitat Valenciana, en l'article 6, apartats d) i f), estableix com a objectius d'aquesta planificar i coordinar l'acció de les administracions públiques en relació amb les mesures necessàries per a la prevenció i lluita contra els incendis forestals, com també compatibilitzar la millora de les explotacions forestals i silvícoles amb la realització d'altres aprofitaments com els cinegètics, de pasturatge i recol·lecció de subproductes, i adoptar les mesures de salvaguarda necessàries.
La mateixa llei, en l'article 55, estableix que correspon a l'administració de la Generalitat la planificació, coordinació i execució de les mesures i accions necessàries per a la prevenció i lluita contra els incendis forestals, conjuntament amb les altres administracions públiques i en col·laboració amb els particulars.
Per la seua banda, l'article 64 i següents, recullen l'establiment d'ajudes econòmiques als propietaris públics i privats dels terrenys forestals o a les persones naturals i jurídiques a les quals aquests hagen cedit l'ús o gaudi dels seus terrenys o establit acords, que impliquen la millora i conservació de les forests mitjançant treballs forestals, per a la qual cosa es tindran en compte les previsions contingudes en els plans d'ordenació i en els programes tècnics.
La conservació dels valors ambientals del nostre territori és un dels objectius prioritaris de la societat, per la qual cosa hi ha per part de distintes associacions i sindicats agraris una inquietud per participar en activitats que contribuïsquen al desenvolupament d'actituds positives cap al nostre patrimoni forestal i en especial la seua defensa enfront dels incendis.
El foment de la participació ciutadana en les tasques de promoció i protecció de les forests és un dels objectius de la Llei 3/1993, forestal de la Comunitat Valenciana.
Per tot l'anterior, la Conselleria de Territori i Habitatge aplica anualment diferents línies d'ajudes destinades a la prevenció d'incendis forestals, integrades totes elles en el Pla de prevenció d'incendis forestals de la Comunitat Valenciana.
Per això, i per raó de les facultats que em confereix l'article 35 de la Llei 5/1983, de 30 de desembre, del Govern Valencià i l'article 47.3 del Text refós de la llei d'hisenda pública de la Generalitat,
ORDENE
Article 1. Objecte i àmbit d'aplicació
1. Constitueix l'objecte d'aquesta ordre convocar les ajudes gestionades per la Direcció General de Gestió del Medi Natural de la Conselleria de Territori i Habitatge, en prevenció d'incendis forestals, per a l'exercici 2007, i aprovar les bases reguladores per les quals es regeix aquesta convocatòria.
2. Aquesta ordre s'aplicarà a les següents ajudes, que es regiran per les bases reguladores que figuren en els annexos que s'indiquen:
a) Ajudes destinades a la realització d'activitats per a la difusió de mesures de prevenció d'incendis forestals dirigides al sector agrari (annex I)
b) Ajudes destinades a la realització d'activitats de voluntariat ambiental en prevenció d'incendis forestals (annex II)
c) Primes compensatòries per al control del pastos i el matoll en àrees tallafocs de la Comunitat Valenciana i bovalars de la província de Castelló, mitjançant pasturatge controlat (annex III)
d) Ajudes destinades a la creació i el manteniment d'infraestructures per a la prevenció d'incendis forestals (annex IV)
Article 2. Finançament de les ajudes
1. Els imports globals màxims i les línies de subvenció destinades a cadascuna de les ajudes, consignats en el Projecte de llei de pressupostos per a l'exercici 2007, són les següents:
a) Ajudes destinades a la realització d'activitats per a la difusió de mesures de prevenció d'incendis forestals dirigides al sector agrari.
Aplicació pressupostària 32.35.00.003.55.6, línia T4824000: 45.500 euros.
b) Ajudes destinades a la realització d'activitats de voluntariat ambiental en prevenció d'incendis forestals.
Aplicació pressupostària 92.38.09.557.64.8, línia T1337000: 700.000 euros.
c) Primes compensatòries per al control del pastos i el matoll en àrees tallafocs de la Comunitat Valenciana i bovalars de la província de Castelló, mitjançant pasturatge controlat.
Aplicació pressupostària 34.40.88.400.06.0, línia T1806000: 175.000 euros.
d) Ajudes destinades a la creació i manteniment d'infraestructures per a la prevenció d'incendis forestals.
Aplicació pressupostària 05.23.49.780.43.3, línia T6246000: 2.225.000 euros.
2. La convocatòria de les ajudes establides en aquesta ordre es tramitarà pel procediment anticipat, d'acord amb l'Ordre de 26 de setembre de 1994, de la Conselleria d'Economia i Hisenda, per la qual cosa la seua concessió estarà condicionada a l'existència, en el pressupost de l'exercici 2007 de crèdit suficient i adequat.
3. Les ajudes establides en aquesta ordre podran ser finançades pel Fons europeu agrícola de desenvolupament rural (FEADER) ja que no reuneixen els requisits previstos en l'article 87 del Tractat de la Unió Europea.
DISPOSICIONS FINALS
Primera
En tot allò no regulat en aquesta ordre, caldrà ajustar-se al que disposen la Llei d'hisenda pública de la Generalitat, el text refós de la qual va ser aprovat pel Decret legislatiu de 26 de juny de 1991, i els preceptes bàsics de la Llei 38/2003, de 17 de novembre, general de subvencions.
Segona
En l'àmbit d'aquesta ordre, s'atribueixen a la Direcció General de Gestió del Medi Natural les facultats delegades en les direccions territorials de la Conselleria previstes en l'article primer, D) Transferències corrents o de capital, apartat 1, de la Resolució de 13 d'agost del 2003, sobre delegació de l'exercici de competències en determinats òrgans de la Conselleria (DOCV núm. 4571, de 22.08.2003).
Tercera
Aquesta ordre produirà efectes a partir de l'endemà de la seua publicació en el Diari Oficial de la Comunitat Valenciana.
Quarta
Contra aquesta ordre que posa fi a la via administrativa, es pot interposar recurs contenciós administratiu en el termini de dos mesos, comptadors des de l'endemà de la publicació, davant de la sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
Tot això sense perjudici de la interposició del recurs potestatiu de reposició, en el termini d'un mes des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999.
València, 9 de gener de 2007
El conseller de Territori i Habitatge
ESTEBAN GONZÁLEZ PONS
ANNEX I
Bases de les ajudes destinades a la realització d'activitats per a la difusió de mesures de prevenció d'incendis forestals dirigides al sector agrari
Primera. Objecte i àmbit d'actuació
Serà objecte de les ajudes l'execució de projectes d'activitats per a la difusió de mesures de prevenció d'incendis forestals dirigides al sector agrari.
Aquestes activitats podran efectuar-se al llarg de tot l'any natural per al qual se sol·licita la subvenció. Els projectes d'activitats podran ser d'àmbit local, comarcal, provincial o autonòmic.
Segona. Requisits dels beneficiaris
1. Podran ser beneficiaris de les ajudes recollides en aquestes bases les associacions agràries i sindicats agraris, legalment constituïts, que tinguen el seu àmbit d'actuació, totalment o parcialment, a la Comunitat Valenciana.
2. No podran obtenir la condició de beneficiari de les ajudes regulades en aquesta ordre les persones o entitats en les quals concórrega alguna de les circumstàncies establides en l'article 13.2 de la Llei 38/2003, de 17 de novembre, general de subvencions.
Tercera. Obligacions dels beneficiaris
1. Els beneficiaris de les ajudes hauran de:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció
b) Justificar el compliment dels requisits i les condicions, com també la realització del projecte o activitat i el compliment de la finalitat que determinen la concessió o gaudi de la subvenció.
c) Sotmetre's a les actuacions de comprovació que ha d'efectuar l'òrgan concedent, com també qualssevol altres de comprovació i control financer que corresponen a la Intervenció General en relació amb les subvencions i ajudes concedides, i aportar tota la informació que els siga requerida en l'exercici d'aquestes actuacions.
d) Acreditar amb anterioritat a dictar-se la proposta de resolució de concessió que es troben al corrent en el compliment de les seues obligacions tributàries i enfront de la Seguretat Social.
e) Acceptar la supervisió de les activitats per part de la Conselleria de Territori i Habitatge, en especial l'exercida a través dels tècnics responsables, als quals s'haurà de comunicar de manera prèvia l'inici i la finalització de les activitats, mitjançant actes elaborades amb aquest fi. Aquestes actes s'hauran d'adjuntar a l'expedient, i serà requisit previ a la percepció de la subvenció concedida.
f) Acceptar les normes fixades en aquesta convocatòria, com també aquelles que la Direcció General de Gestió del Medi Natural establisca per al seu desenvolupament i seguiment.
g) Nomenar un director tècnic del projecte, el qual es convertirà en interlocutor vàlid amb la Conselleria de Territori i Habitatge en tot allò relacionat amb el desenvolupament del projecte, i comunicar per escrit aquest nomenament.
h) Comunicar per escrit les modificacions que es produïsquen en el desenvolupament del projecte subvencionat.
i) Presentar, una vegada acabades les activitats, una memòria que analitze la totalitat del projecte realitzat i els resultats aconseguits, estructurada en els apartats següents: presentació, descripció de les activitats, mitjans humans i materials emprats, pressupost final i avaluació global i impressions.
j) Qualsevol anunci, material imprés o publicació de l'activitat, com també qualsevol altre material de difusió utilitzat haurà de disposar de l'autorització prèvia de la Conselleria de Territori i Habitatge, i fer-hi constar, si escau, com també en les publicacions resultants dels treballs, que han sigut realitzats amb una subvenció d'aquesta Conselleria.
k) Comunicar per escrit a la Conselleria de Territori i Habitatge l'obtenció de qualsevol altra ajuda o subvenció per a la mateixa finalitat, procedent de qualssevol altres administracions o ens públics.
l) Les altres previstes en l'article 14 de la Llei 38/2003, de 17 de novembre, general de subvencions.
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.
Quarta. Activitats objecte de les ajudes
1. Seran objecte de les ajudes totes aquelles activitats de difusió de mesures de prevenció d'incendis forestals dirigides al sector agrari.
2. Per a la consecució de l'objecte de les ajudes, el beneficiari podrà subcontractar fins al 90 per cent de les activitats subvencionades. En tot cas, la subcontractació es realitzarà conforme amb el que estableix l'article 29 de la Llei general de subvencions.
Cinquena. Despeses subvencionables
A l'efecte d'aquesta ordre, es consideren despeses subvencionables les següents:
a) Despeses d'alimentació.
b) Transport, lloguer de vehicles, gasolina, dietes de desplaçament, etc.
c) Material fungible necessari per a la correcta realització del projecte.
d) Serveis, sempre que no se sobrepasse el percentatge màxim subcontractable recollit en la base quarta.
e) Despeses de personal.
Sisena. Quantia de les ajudes
Les subvencions podran finançar fins al 100% de l'execució del projecte d'activitats, i l'ajuda màxima que es pot rebre per cada projecte és de 6.500 euros, i cada entitat podrà presentar un projecte com a màxim per convocatòria. L'import de les subvencions regulades per aquesta ordre en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat.
Setena. Sol·licituds i documentació
1. Les sol·licituds per a l'obtenció de les ajudes regulades en aquestes bases es presentaran en imprés normalitzat, que s'adjunta com a annex i acompanyades de la documentació que a continuació s'indica:
a) Fotocòpia compulsada del codi d'identificació fiscal.
b) Còpia compulsada dels estatuts de l'entitat o escriptura de constitució o qualsevol altre document admissible en dret que ho acredite.
c) Certificat de l'acta on conste acord de sol·licitar la subvenció i nomenament del representant de l'entitat per a realitzar la gestió.
d) Acreditació de la titularitat de les dades bancàries per al pagament de la subvenció, mitjançant el document normalitzat de la Conselleria de Territori i Habitatge.
e) Memòria i pressupost desglossat del projecte d'activitats.
f) Declaració, si és el cas, de les subvencions percebudes o reconegudes d'altres administracions públiques, o de qualsevol entitat pública o privada, pel mateix concepte.
g) Documentació acreditativa de trobar-se el sol·licitant al corrent o exempt de les seues obligacions tributàries i amb la seguretat social, en els termes establits en l'article 22 del Reial decret 887/2006, de 21 de juliol, pel que s'aprova el Reglament de la Llei 38/2003, de 17 de novembre del 2003, general de subvencions i d'acord amb la resolució de 25 de juny del conseller d'Economia i Hisenda, per la qual es fa pública la llista de subvencions en matèria d'agricultura, que s'entenen equiparades a l'efecte de l'article 3.7 de l'Ordre de 30 de maig de 1996, de la mateixa conselleria.
h) Declaració responsable acreditativa de no estar sotmés en les prohibicions per a obtenir la condició de beneficiari establides en l'article 13, apartat 2 de la Llei 38/2003, de 17 de novembre, general de subvencions.
2. En el cas que els documents exigits que han d'acompanyar a la sol·licitud de concessió d'ajudes ja estiguen en poder de la Conselleria de Territori i Habitatge, el sol·licitant podrà acollir-se al dret establit en l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, sempre que es faça constar la data, l'òrgan o dependència a què van ser dirigits, la identificació del procediment en què consten i que no hagen transcorregut més de cinc anys des de la finalització del procediment a què corresponguen.
3. Quan la sol·licitud no reunisca els requisits establits en aquesta ordre o no s'acompanye la documentació que d'acord amb aquesta resulte exigible, de conformitat amb l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú, en la redacció donada per la Llei 4/1999, de 13 de gener, es requerirà l'interessat perquè en un termini de 10 dies, esmene la falta o acompanye la documentació necessària amb indicació que si així no ho fa se li tindrà per desistit de la sol·licitud, prèvia resolució que haurà de ser dictada en els termes que preveu l'article 42 de l'esmentada llei, per l'òrgan que tinga atribuïda l'ordenació i instrucció del procediments, segons les bases reguladores.
4. Així mateix, es podrà requerir del sol·licitant qualsevol altra dada, document i informe complementari que resulte necessari per a la resolució de l'expedient, com també l'acreditació dels requisits a què es refereix la documentació administrativa.
Vuitena. Lloc i termini de presentació
1. Les persones interessades podran presentar les sol·licituds en el Registre General de la Conselleria de Territori i Habitatge al carrer de Francesc Cubells, núm. 7 de València, com també en els serveis territorials d'aquesta sitis a Alacant (carrer de Churruca, 29), Castelló (avinguda dels Germans Bou, 47), i València (carrer de Gregori Gea, 27), o en qualsevol altra de les formes previstes en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
2. En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 39 del Reial decret 1829/1999, de 31 de desembre, pel qual s'aprova el Reglament pel qual es regula la prestació dels serveis postals, en desenvolupament del que estableix la Llei 24/1998, de 13 de juliol, del servei postal universal i de liberalització dels serveis postals, en sobre obert, a fi que l'exemplar destinat a la Conselleria de Territori i Habitatge siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en l'entrada de registre de la Conselleria de Territori i Habitatge.
3. El termini de presentació de sol·licituds serà d'un mes comptador des de l'endemà de la publicació d'aquesta ordre en el Diari Oficial de la Comunitat Valenciana .
Novena. Ordenació i instrucció del procediment
L'òrgan encarregat de l'ordenació i instrucció del procediment serà Servei de Prevenció d'Incendis i Sanitat Forestal el qual, d'ofici, acordarà totes les actuacions necessàries per a la determinació, el coneixement i la comprovació de les dades per raó de les quals ha de pronunciar-se la resolució.
Deu. Valoració i proposta de resolució
1. La concessió de les ajudes es realitzarà mitjançant el procediment de concurrència competitiva a què es refereix l'article 22 de la Llei 38/2003, de 17 de novembre, general de subvencions, d'acord amb els criteris de valoració que s'indiquen en l'apartat 3.
2. La valoració de les sol·licituds presentades la realitzarà una comissió de valoració composta pel cap de l'Àrea de Recursos Forestals i Conservació Ambiental, un representant de cadascuna de les direccions territorials de la Conselleria de Territori i Habitatge, un representant de la Secretaria General Administrativa de la Conselleria de Territori i Habitatge, un representant del Servei de Prevenció d'Incendis i Sanitat Forestal, que atenent als criteris i requisits establits i d'acord amb la disponibilitat pressupostària, alçarà acta i formularà la proposta de resolució a l'òrgan concedent.
3. Es tindran en compte els criteris de valoració següents en ordre de prioritat:
a) La realització d'activitats dirigides a promoure la utilització de pràctiques per a l'eliminació de les restes agrícoles o forestals sense ocupació de foc.
b) Intensitat i abast territorial del projecte de difusió.
c) La realització d'activitats en zones amb risc d'incendis forestals, derivat d'algun tipus d'activitat agrària negligent.
d) La realització d'activitats en l'àmbit d'espais naturals protegits o en àrees de protecció d'impactes d'aquests.
4. Quan la suma de les ajudes sol·licitades supere l'import global màxim disponible per a la subvenció, l'òrgan competent per a resoldre podrà prorratejar entre els beneficiaris de la subvenció que troben superat un llindar mínim en la valoració. Aquest llindar el fixarà la comissió avaluadora una vegada valorades totes les sol·licituds.
Onze. Resolució de la concessió de les ajudes
1. Correspon a la directora general de Gestió del Medi Natural dictar la resolució de la concessió de les distintes ajudes, per delegació del conseller de Territori i Habitatge d'acord amb la Resolució de 13 d'agost del 2003, sobre delegació de l'exercici de competències en determinats òrgans de la Conselleria (DOCV núm. 4571, de 22.08.2003).
2. La resolució, la qual haurà de ser motivada i tindrà els efectes i el contingut previstos en l'article 25 de la Llei 38/2003, de 17 de novembre general de subvencions, es publicarà en el Diari Oficial de la Comunitat Valenciana, d'acord amb el que estableix l'article 59.5.b) de la Llei 30/1992, de 26 de novembre, de règim jurídic de les administracions públiques i del procediment administratiu comú, modificat per la Llei 4/1999 de 13 de gener.
3. El termini màxim per a resoldre les sol·licituds de subvencions serà de sis mesos comptadors a partir de la finalització del termini de presentació de sol·licituds. Transcorregut aquest termini sense que haja recaigut una resolució s'entendrà desestimada la sol·licitud en els termes que preveu l'article 44 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
Dotze. Recursos
1. Les resolucions adoptades, en dictar-se per delegació, indicaran expressament aquesta circumstància i es consideraran dictades per l'òrgan delegatori, i posaran fi a la via administrativa. Contra aquestes resolucions es podrà interposar el recurs contenciós administratiu en el termini de dos mesos, comptadors des de l'endemà de la notificació, davant de la sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
2. Tot això sense perjudici de la interposició del recurs potestatiu de reposició, en el termini d'un mes, comptador des de l'endemà de la notificació d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Tretze. Règim de compatibilitat
Aquestes ajudes seran compatibles amb ajudes d'altres administracions públiques, o d'altres ens públics o privats. No obstant això, l'import de les ajudes regulades en aquesta ordre en cap cas podrà ser de tal quantia que, aïlladament, o en concurrència amb ajudes d'altres administracions públiques, o d'altres ens públics o privats, supere el cost de l'activitat que ha de realitzar el beneficiari.
Catorze. Pagament i justificació de les ajudes concedides
1. Per al cobrament de la subvenció, el beneficiari haurà de presentar, abans de l'1 de novembre del 2007, sol·licitud de pagament dirigida a la Direcció General de Gestió del Medi Natural, segons model d'instància que s'adjunta a aquesta ordre, adjuntant la memòria final de les activitats realitzades i els justificants de despesa de l'activitat conforme al que recull el punt 3.
2. Les persones jurídiques no exonerades, d'acord amb la resolució de 25 de juny del conseller d'Economia i Hisenda, per la qual es fa pública la llista de subvencions en matèria d'agricultura, que s'entenen equiparades a l'efecte de l'article 3.7 de l'Ordre de 30 de maig de 1996, de la mateixa conselleria, hauran d'adjuntar a la sol·licitud de pagament certificat d'estar al corrent de les seues obligacions tributàries i amb la Seguretat Social, en els termes establits en l'article 22 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre del 2003, general de subvencions.
3. La justificació de les despeses es realitzarà d'acord amb els següents requeriments.
a) Tots els beneficiaris queden obligats a presentar la justificació de totes les despeses efectuades per a la realització dels projectes subvencionats fins a arribar, almenys, a l'import total del cost subvencionable.
b) Les dietes d'alimentació podran ser justificades presentant les factures o tiquets dels establiments on s'haja efectuat el servei de restauració, identificant clarament el nombre de persones ateses, el preu unitari i la data.
c) Combustibles, prestació de serveis, lloguer de cotxes, etc. Es justificaran presentant factures amb el corresponent justificant de pagament dels establiments que hagen realitzat la prestació.
d) No es podran presentar factures que agrupen serveis prestats en terminis superiors al mes.
e) No són vàlids els lloguers de vehicles entre particulars.
f) Les despeses de locomoció es proposaran en funció dels dies efectius d'activitat.
g) Compensacions per utilització de vehicles propis.
- Mitjançant full de ruta corresponent firmat pel perceptor. Es fixa en 0'15 Euros/km la quantitat màxima que s'ha de percebre.
- En aquest cas no podran presentar-se per al mateix vehicle despeses de gasolina o manteniment.
h) Per a la justificació de despeses de personal, es presentarà còpia compulsada del contracte i de les nòmines firmades per les persones que hagen treballat directament en els projectes subvencionats, com també els justificants corresponents de les cotitzacions de la Seguretat Social i de l'ingrés en la delegació d'Hisenda de les quantitats retingudes corresponents al IRPF.
i) El material imprés que puga ser utilitzat en la realització del projecte d'activitats es justificarà presentant factures amb el corresponent justificant de recepció de les empreses que hagen realitzat els treballs d'impressió.
j) Podran ser presentats fins a un 5% en despeses de difícil justificació documental devent-se, en tots els casos, justificar la seua relació amb el projecte subvencionat.
k) Tota la documentació justificativa es presentarà acompanyada de la seua llista detallada conforme amb el model annex a aquesta ordre.
Quinze. Pèrdua o minoració de l'ajuda
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
2. Igualment, l'incompliment pel beneficiari dels requisits i condicions que van donar lloc a l'atorgament de l'ajuda, com també la falta de justificació o la justificació insuficient de l'ajuda concedida en el termini establit a aquest efecte, com també la concurrència d'altres causes recollides per l'article 37 de la Llei 38/2003, de 17 de novembre, general de subvencions, donarà lloc a la pèrdua del dret al cobrament total o parcial de la subvenció.
3. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.
4. La resolució corresponent serà dictada per la directora general de Gestió del Medi Natural per delegació del conseller de Territori i Habitatge d'acord amb el que estableix la disposició final segona d'aquesta ordre.
Setze. Del reintegrament de les ajudes
Per al reintegrament de les ajudes s'aplicaran les normes recollides en els articles 36 i 37 de la Llei 38/2003, de 17 de novembre, general de subvencions.
Dèsset. Règim d'infraccions i sancions
El règim sancionador en la matèria regulada en aquesta ordre serà l'establit en el títol IV de la Llei 38/2003, de 17 de novembre, general de subvencions.
ANNEX II
Bases de les ajudes destinades a la realització d'activitats de voluntariat ambiental en prevenció d'incendis forestals
Primera. Objecte i àmbit d'actuació
1. Seran objecte de subvenció l'execució de projectes de voluntariat que puguen contribuir a la prevenció i vigilància enfront dels incendis forestals mitjançant accions dirigides al control i informació de visitants, al control del compliment de les distintes normatives aplicables, a la vigilància dissuasòria, i a l'aplicació de programes d'educació ambiental.
2. Les activitats podran desenvolupar-se al llarg de tot l'any natural, i hauran de cobrir obligatòriament almenys un mes, entre l'1 de juny i el 15 d'octubre.
Segona. Requisits dels beneficiaris
1. Podran ser beneficiaris de les ajudes recollides en aquestes bases les organitzacions i entitats de voluntariat, segons la definició que d'aquestes fa la Llei 4/2001, de voluntariat, entre els fins de la qual figuren la defensa i conservació de la naturalesa i l'educació ambiental, o bé demostren una trajectòria consolidada en aquest camp, com també ajuntaments.
2. Les entitats o organitzacions hauran de reunir els requisits següents:
a) En el cas d'entitats i organitzacions estar legalment constituïts i inscrites en el Registre d'Entitats de Voluntariat de la Comunitat Valenciana.
b) Tenir el seu àmbit d'actuació, totalment o parcialment, a la Comunitat Valenciana.
c) Disposar de l'estructura suficient per a garantir el compliment dels objectius.
3. No podran obtenir la condició de beneficiari de les ajudes regulades en aquesta ordre les persones o entitats en les quals concórrega alguna de les circumstàncies establides en l'article 13.2 de la Llei 38/2003, de 17 de novembre, general de subvencions.
Tercera. Obligacions dels beneficiaris
1. Els beneficiaris de les ajudes hauran de:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.
b) Justificar el compliment dels requisits i condicions, com també la realització del projecte o activitat i el compliment de la finalitat que determinen la concessió o gaudi de la subvenció.
c) Sotmetre's a les actuacions de comprovació, a efectuar per l'òrgan concedent, com també qualssevol altres de comprovació i control financer que corresponen a la intervenció general en relació amb les subvencions i ajudes concedides, i aportar quanta informació li siga requerida en l'exercici d'aquestes actuacions.
d) Acreditar amb anterioritat a dictar-se la proposta de resolució de concessió que es troba al corrent en el compliment de les seues obligacions tributàries i enfront de la Seguretat Social.
e) Acceptar la supervisió de les activitats per part de la Conselleria de Territori i Habitatge, en especial l'exercida a través dels tècnics responsables, tècnics comarcals i agents ambientals, als quals s'haurà de comunicar de manera prèvia l'inici i finalització de les activitats, mitjançant actes elaborades amb aquest fi. Aquestes actes seran adjuntades a l'expedient, i seran requisit previ a la percepció de la subvenció concedida.
f) Acceptar les normes fixades en aquesta convocatòria, com també aquelles que la Direcció General de Gestió del Medi Natural establisca per al seu desenvolupament i seguiment.
g) Nomenar un director tècnic del projecte, que es convertirà en interlocutor vàlid amb la Conselleria de Territori i Habitatge en tot allò que s'ha relacionat amb el desenvolupament del projecte, i comunicar per escrit aquest nomenament.
h) Comunicar per escrit les modificacions que es produïsquen en el desenvolupament del projecte subvencionat.
i) Presentar, una vegada acabades les activitats, una memòria que analitze la totalitat del projecte realitzat i els resultats aconseguits, estructurada en els apartats següents: presentació, descripció de les activitats, mitjans humans i materials emprats, pressupost final i avaluació global i impressions.
j) Qualsevol anunci, material imprés o publicació de l'activitat, com també qualsevol altre material de difusió utilitzat haurà de tenir l'autorització prèvia de la Conselleria de Territori i Habitatge, i s'hi haurà de fer constar, si escau, com també en les publicacions resultants dels treballs, que han sigut realitzats amb una subvenció d'aquesta Conselleria.
k) Comunicar per escrit a la Conselleria de Territori i Habitatge de l'obtenció de qualsevol altra ajuda o subvenció per a la mateixa finalitat, procedent de qualssevol altres administracions o ens públics.
l) Subscriure una pòlissa d'assegurances que garantisca la cobertura per danys i perjudicis i responsabilitat civil tant del personal voluntari, com de tercers que es puguen veure afectats per l'activitat. Aquesta condició tindrà caràcter previ a l'inici de l'activitat.
m) Les entitats acollides a les ajudes regulades per aquestes bases hauran d'establir normes internes de funcionament que no autoritzen la conducció de vehicles tot terreny a persones amb una antiguitat de permís de conduir igual o inferior a dos anys, llevat que aquestes hagen seguit un curs homologat de conducció d'aquest tipus de vehicles.
n) Acceptar les normes mínimes d'uniformitat que establisca la Conselleria de Territori i Habitatge, tant en vestimenta com en els logotips dels vehicles que siguen finançats a càrrec d'aquesta subvenció.
o) Les altres previstes en l'article 14 de la Llei 38/2003, de 17 de novembre, general de subvencions.
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.
Quarta. Activitats objecte de les ajudes
1. Serà objecte de les ajudes l'execució de projectes de voluntariat que puguen contribuir a la prevenció i vigilància enfront dels incendis forestals mitjançant accions dirigides al control i informació de visitants, al control del compliment de les distintes normatives aplicables, a la vigilància dissuasòria, i a l'aplicació de programes d'educació ambiental.
2. Per a la consecució de l'objecte de les ajudes, el beneficiari no podrà realitzar subcontractació parcial o total del projecte subvencionat.
Cinquena. Despeses subvencionables
A l'efecte d'aquesta ordre, es consideren despeses subvencionables les següents :
a) Despeses d'alimentació.
b) Transport, lloguer de vehicles, gasolina, dietes de desplaçament, etc.
c) Material fungible necessari per a la correcta realització del projecte.
d) Serveis, sempre que no represente una subcontractació parcial o total del projecte.
e) Despeses de personal. Import màxim el 10% del total concedit.
f) Despeses d'allotjament del personal voluntari.
Sisena. Quantia de les ajudes
1. Les subvencions podran finançar fins al 100% de l'execució del projecte d'activitats, sent l'ajuda màxima a rebre per cada projecte de 30.000 euros.
2. L'import de les subvencions regulades per aquesta ordre en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat.
Setena. Sol·licituds i documentació
1. Les sol·licituds per a l'obtenció de les ajudes regulades en aquestes bases s'hauran de presentar en l'imprés normalitzat que s'adjunta com a annex i acompanyades de la documentació a què continuació s'indica:
a) Organitzacions i entitats, certificat de la seua inscripció en el Registre d'Entitats de Voluntariat de la Comunitat Valenciana.
b) En el cas de corporacions locals, acord adoptat pel ple o, si és el cas, per la comissió de govern quan acredite tenir aquesta facultat delegada, o per l'alcalde de la corporació amb la posterior ratificació del ple o de la comissió en el cas que tinga aquesta facultat delegada.
c) Els grups que no hagen participat en campanyes precedents, informe sobre les activitats realitzades per l'entitat en l'àrea de conservació de la naturalesa i el voluntariat ambiental.
d) Memòria o projecte, amb els següents continguts mínims: títol, objectiu, àmbit d'actuació, nombre de persones voluntàries (total i diari), calendari detallat de l'activitat.
e) Pressupost desglossat segons els diferents blocs de despeses subvencionables recollides en la base cinquena, i també import sol·licitat que en cap cas podrà superar l'import màxim establit.
f) Fotocòpia compulsada del NIF o CIF de l'entitat sol·licitant.
g) Imprés d'alta a tercers per a pagaments de la Generalitat, degudament segellat per l'entitat bancària i firmat per la persona amb capacitat de l'entitat sol·licitant (model adjunt)
h) Declaració si és el cas, que acredite l'existència de sol·licitud o obtenció d'altres subvencions percebudes o reconegudes d'altres administracions públiques o de qualsevol entitat pública o privada, pel mateix concepte.(model 27948).
i) Documentació acreditativa de trobar-se el sol·licitant al corrent o exempt de les seues obligacions tributàries i amb la seguretat social, en els termes establits en l'article 22 del Reial decret 887/2006, de 21 de juliol, pel que s'aprova el Reglament de la Llei 38/2003, de 17 de novembre del 2003, general de subvencions i d'acord amb la resolució de 25 de juny del conseller d'Economia i Hisenda, per la qual es fa pública la llista de subvencions en matèria d'agricultura, que s'entenen equiparades a l'efecte de l'article 3.7 de l'ordre de 30 de maig de 1996, de la mateixa Conselleria.
j) Declaració responsable acreditativa de no estar sotmés en les prohibicions per a obtenir la condició de beneficiari establides en l'article 13, apartat 2 de la Llei 38/2003, de 17 de novembre, general de subvencions.
2. En el cas que els documents exigits que han d'acompanyar a la sol·licitud de concessió d'ajudes ja estiguen en poder de la Conselleria de Territori i Habitatge, el sol·licitant podrà acollir-se al dret establit en l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, sempre que es faça constar la data, l'òrgan o dependència a què van ser dirigits, la identificació del procediment en què consten i que no hagen transcorregut més de cinc anys des de la finalització del procediment a què corresponguen.
3. Quan la sol·licitud no reunisca els requisits establits en aquesta ordre o no s'acompanye la documentació que d'acord amb aquesta resulte exigible, de conformitat amb l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú, en la redacció donada per la Llei 4/1999, de 13 de gener, es requerirà a l'interessat perquè en un termini de 10 dies, esmene la falta o acompanye la documentació necessària amb indicació que si així no ho fa se li tindrà per desistit de la sol·licitud, després de la resolució prèvia que haurà de ser dictada en els termes que preveu l'article 42 de l'esmentada llei, per l'òrgan que tinga atribuïda l'ordenació i instrucció del procediments, segons les bases reguladores.
4. Així mateix, es podrà requerir del sol·licitant qualssevulla altres dades, documents i informes complementaris que resulten necessaris per a la resolució de l'expedient, com també l'acreditació dels requisits a què es refereix la documentació administrativa.
Vuitena. Lloc i termini de presentació
1. Els interessats podran presentar les sol·licituds en el Registre General de la Conselleria de Territori i Habitatge al carrer de Francesc Cubells, núm. 7 de València, i també en els serveis territorials d'aquesta sitis a Alacant (carrer de Churruca, 29), Castelló (avinguda dels Germans Bou, 47), i València (carrer de Gregori Gea, 27), o en qualsevol altra de les formes previstes en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
2. En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 39 del Reial decret 1829/1999, de 31 de desembre, pel qual s'aprova el Reglament pel qual es regula la prestació dels serveis postals, en desenvolupament del que estableix la Llei 24/1998, de 13 de juliol, del servei postal universal i de liberalització dels serveis postals, en sobre obert, a fi que l'exemplar destinat a la Conselleria de Territori i Habitatge siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en l'entrada de registre de la Conselleria de Territori i Habitatge.
3. El termini de presentació de sol·licituds serà d'un mes comptador des de l'endemà de la publicació d'aquesta ordre en el Diari Oficial de la Comunitat Valenciana.
Novena. Ordenació i instrucció del procediment
L'òrgan encarregat de l'ordenació i instrucció del procediment serà la Direcció Territorial de la Conselleria de Territori i Habitatge, corresponent a la província de la Comunitat Valenciana on es desenvolupe el projecte, que, d'ofici, acordarà totes les actuacions necessàries per a la determinació, coneixement i comprovació de les dades per raó de les quals ha de pronunciar-se la resolució.
Deu. Valoració i proposta de resolució
1. La concessió de les ajudes es realitzarà mitjançant el procediment de concurrència competitiva a què es refereix l'article 22 de la Llei 38/2003, de 17 de novembre, general de subvencions, d'acord amb els criteris de valoració que s'indiquen en l'apartat 3.
2. La valoració de les sol·licituds presentades la realitzarà una comissió de valoració, composta pel cap de l'Àrea de Recursos Forestals i Conservació Ambiental, un representant de cadascuna de les direccions territorials de la Conselleria de Territori i Habitatge, un representant de la Secretaria General Administrativa de la Conselleria de Territori i Habitatge, un representant del Servei de Prevenció d'Incendis i Sanitat Forestal, que atenent als criteris i requisits establits i d'acord amb la disponibilitat pressupostària, alçarà acta i formularà la proposta de resolució a l'òrgan concedent.
3. Es tindran en compte els següents criteris de valoració, conforme al següent ordre de prioritat:
a) Valoració de les activitats realitzades en anteriors convocatòries, de 0 a 20 punts.
b) Realització d'activitats en zones d'alt risc potencial d'incendis forestals, de 0 a 15 punts en funció del risc.
c) Realització d'activitats en espais naturals protegits, 10 punts.
d) Superfície forestal protegida per l'activitat, de 0 a 10 punts.
e) El grau d'adequació entre la despesa prevista i els objectius perseguits pel projecte, de 0 a 10 punts.
f) Període i nombre de voluntaris, de 0 a 10 punts.
g) Experiència prèvia en activitats de voluntariat, suficientment documentada, de 0 a 5 punts.
h) L'obertura de l'activitat a persones alienes a l'entitat sol·licitant, i en especial la implantació del voluntariat en la zona d'actuació, de 0 a 10 punts.
i) Promoure activitats que faciliten la integració de persones amb minusvalideses, física, psíquica o social, de 0 a 5 punts.
4. Seran exclosos aquells projectes en què es practique qualsevol política discriminatòria en la selecció dels seus participants.
5. Quan la suma de les ajudes sol·licitades supere l'import global màxim disponible per a la subvenció, l'òrgan competent per a resoldre podrà prorratejar entre els beneficiaris de la subvenció que troben superat un llindar mínim en la valoració. Aquest llindar serà fixat per la comissió avaluadora una vegada valorades totes les sol·licituds.
Onze. Resolució de la concessió de les ajudes
1. Correspon la directora general de Gestió del Medi Natural dictar la resolució de la concessió de les distintes ajudes, per delegació del conseller de Territori i Habitatge d'acord amb la Resolució de 13 d'agost del 2003, sobre delegació de l'exercici de competències en determinats òrgans de la Conselleria (DOCV número. 4571, de 22.08.2003).
2. La resolució, que haurà de ser motivada i tindrà l'efecte i els contingut previstos en l'article 25 de la Llei 38/2003, de 17 de novembre, general de subvencions, es publicarà en el Diari Oficial de la Comunitat Valenciana, d'acord amb el que estableix l'article 59.5.b) de la Llei 30/1992, de 26 de novembre, de règim jurídic de les administracions públiques i del procediment administratiu comú, modificat per la Llei 4/1999 de 13 de gener.
3. El termini màxim per a resoldre les sol·licituds de subvencions serà de sis mesos comptador a partir de la finalització del termini de presentació de sol·licituds. Transcorregut aquest termini sense que haja recaigut una resolució, s'entendrà desestimada la sol·licitud en els termes que preveu l'article 44 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
Dotze. Recursos
1. Les resolucions adoptades, en dictar-se per delegació, indicaran expressament aquesta circumstància i es consideraran dictades per l'òrgan delegatori, i posarà fi a la via administrativa. Contra aquestes resolucions es podrà interposar recurs contenciós administratiu en el termini de dos mesos, comptadors des de l'endemà de la notificació, davant de la sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
2. Tot això sense perjudici de la interposició del recurs potestatiu de reposició, en el termini d'un mes, comptador des de l'endemà de la notificació d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Tretze. Règim de compatibilitat
Aquestes ajudes seran compatibles amb ajudes d'altres administracions públiques, o d'altres ens públics o privats. Això no obstant això, l'import de les ajudes regulades en aquesta ordre en cap cas podrà ser de tal quantia que, aïlladament, o en concurrència amb ajudes d'altres administracions públiques, o d'altres ens públics o privats, supere el cost de l'activitat que ha de desenvolupar el beneficiari.
Catorze. Pagament i justificació de les ajudes concedides
1. El procediment de pagament es realitzarà d'acord amb els terminis i requisits que estableix la legislació vigent, per la qual cosa en cap moment s'entendrà que aquest té caràcter immediat. En qualsevol cas el procediment de pagament s'atindrà al que es dispose en la legislació aplicable en cada moment i en especial al que estableix la Llei de pressupostos corresponent per al voluntariat ambiental.
2. Amb caràcter general, per al cobrament de la subvenció, els beneficiaris podran presentar justificacions de les despeses efectuades per a la realització dels projectes subvencionats en la periodicitat que consideren oportuna i sempre en un percentatge mai inferior al 25% de total de la subvenció. En tot cas, i abans de l'1 de novembre del 2007, presentaran, per al cobrament de la subvenció, sol·licitud de pagament dirigida a la Direcció Territorial de la Conselleria de Territori i Habitatge, corresponent a la província de la Comunitat Valenciana on es desenvolupe el projecte, segons model d'instància que s'adjunta a aquesta ordre, adjuntant la memòria final de les activitats realitzades i els justificants de despesa de l'activitat conforme al que recull el punt 4.
3. Les persones jurídiques no exonerades, d'acord amb la resolució de 25 de juny del conseller d'Economia i Hisenda, per la qual es fa pública la llista de subvencions en matèria d'agricultura, que s'entenen equiparades a l'efecte de l'article 3.7 de l'Ordre de 30 de maig de 1996, de la mateixa Conselleria, hauran d'adjuntar a la sol·licitud de pagament certificat d'estar al corrent de les seues obligacions tributàries i amb la Seguretat Social, en els termes establits en l'article 22 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre del 2003, general de subvencions.
4. La justificació de les despeses es realitzarà conforme amb els requeriments següents.
a) Tots els beneficiaris queden obligats a presentar la justificació de totes les despeses efectuades per a la realització dels projectes subvencionats fins a arribar, almenys, l'import total del cost subvencionable.
b) Les dietes d'alimentació podran ser justificades per alguna de les formes següents:
b.1. Presentant les factures o tiquets dels establiments on s'haja efectuat el servei de restauració, identificant clarament el nombre de persones ateses, el preu unitari i data. No podran ser acumulats serveis efectuats en un termini superior d'un mes.
b.2. Mitjançant la indemnització econòmica corresponent a cada voluntari, adjuntant full de despeses desglossades firmat pel perceptor.
b.3. Per la presentació de factures de compra de comestibles, en qualsevol cas i siga quin siga l'import, ha d'haver-hi identificació clara del destinatari. No s'admetran tiquets de compra que no estiguen avalats per la corresponent factura.
Les opcions anteriors són incompatibles per a un mateix període. En cap cas podran superar-se, en despeses d'alimentació, els 18,00 euros/persona/dia.
c) Les despeses en combustibles, prestació de serveis, lloguer de cotxes, etc. s'hauran de justificar presentant factures amb el justificant de recepció corresponent dels establiments que hagen realitzat la prestació.
d) No es podran presentar factures que agrupen serveis prestats en terminis superiors al mes.
e) No són vàlids els lloguers de vehicles entre particulars.
f) Les despeses de locomoció es proposaran en funció dels dies efectius d'activitat.
g) Les compensacions per utilització de vehicles propis es realitzaran mitjançant full de ruta corresponent firmada pel perceptor. Es fixa de manera general en 0,15 euros/km en el cas de turismes, i en 0,05 euros/km per a motocicletes, les quantitats màximes a percebre, estàs quantitats s'actualitzaran de manera automàtica en el cas de ser inferiors al que fixe la normativa reguladora per a percepció d'indemnitzacions per desplaçament del personal de la Generalitat. En aquest cas no podran presentar-se per al mateix vehicle despeses de gasolina o manteniment.
h) Les despeses de personal es justificaran mitjançant còpia compulsada del contracte i de les nòmines firmades per les persones que hagen treballat directament en els projectes subvencionats, com també els justificants corresponents de les cotitzacions de la Seguretat Social i de l'ingrés en la Delegació d'Hisenda de les quantitats retingudes corresponents al IRPF.
i) El règim de becaris s'haurà d'atendre al que estableix la legislació vigent sobre aquesta modalitat, i haurà d'acreditar documentalment en qualsevol cas la publicitat de la seua convocatòria, i el caràcter formatiu per al perceptor.
j) Fins al 5% del total de subvencionat podrà considerar-se com a despeses de difícil de justificació.
k) En qualsevol documentació relacionada amb vehicles, incloent factures, s'haurà d'indicar la matrícula d'aquest, juntament amb el full de ruta a què s'assigne la despesa.
l) Seran objecte d'aprovació prèvia per part de la Conselleria Territori i Habitatge les despeses següents en: publicacions, material imprés, formació i material de comunicacions.
m) Pel que fa a aquestes bases s'entén per material fungible aquell que tinga una vida útil semblant a la d'execució del projecte.
n) Tota la documentació justificativa es presentarà acompanyada de la llista detallada conforme al model annex, agrupada segons els diferents mòduls subvencionables. En el cas que els justificants no siguen presentats amb la memòria final d'activitats, s'haurà d'adjuntar full aclaridor de cadascuna de les partides. No serà admesa aquella documentació que incomplisca els requisits assenyalats.
o) Aquelles entitats que estiguen subvencionades en dos o més projectes hauran de presentar tota la documentació justificativa diferenciada per a cadascun d'aquests. En el cas de despeses globals s'haurà d'indicar els percentatges assignats a cada projecte.
Quinze. Pèrdua o minoració de l'ajuda
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
2. Igualment, l'incompliment pel beneficiari dels requisits i condicions que van donar lloc a l'atorgament de l'ajuda, com també la falta de justificació o la justificació insuficient de l'ajuda concedida en el termini establit a aquest efecte, com la concurrència d'altres causes recollides per l'article 37 de la Llei 38/2003, de 17 de novembre, general de subvencions, donarà lloc a la pèrdua del dret al cobrament total o parcial de la subvenció.
3. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.
4. La resolució corresponent serà dictada per la directora general de Gestió del Medi Natural per delegació del conseller de Territori i Habitatge d'acord amb el que estableix la disposició final segona d'aquesta ordre.
Setze. Del reintegrament de les ajudes
Per al reintegrament de les ajudes s'aplicaran les normes recollides en els articles 36 i 37 de la Llei 38/2003, de 17 de novembre, general de subvencions.
Dèsset. Altres
1. La Conselleria de Territori i Habitatge establirà els mòduls mínims de formació que hauran de complir tots els participants. Així mateix, establirà mitjans de suport tècnic que faciliten la gestió i realització del projecte.
2. Tot el personal voluntari rebrà acreditació de la seua condició, i també certificat exprés, una vegada finalitzada l'activitat, de la seua participació. Igualment, la Conselleria articularà la norma per a establir una uniformitat en la vestimenta que hauran d'utilitzar els voluntaris en l'exercici de la seua activitat.
3. La Conselleria de Territori i Habitatge podrà cedir temporalment en ús, dins de les seues disponibilitats el material que es considere oportú per a la correcta realització de les activitats.
4. Les direccions territorials de la Conselleria de Territori i Habitatge nomenaran un responsable tècnic del desenvolupament del programa de voluntariat ambiental en la província.
Dívuit. Règim d'infraccions i sancions
El règim sancionador en la matèria regulada en aquesta ordre serà l'establit en el títol IV de la Llei 38/2003, de 17 de novembre, general de subvencions.
ANNEX III
Bases per a la concessió de primes compensatòries per al control del past i el matoll en àrees tallafocs de la Comunitat Valenciana i bovalars de la província de Castelló
Primera. Objecte i àmbit d'actuació
1. Les primes es destinaran a compensar els productors pels sobrecostos d'explotació derivats d'un pasturatge controlat capaç d'exercir un control del past i el matoll en els terrenys compresos dins de l'àmbit d'aplicació d'aquesta ordre.
2. Seran objecte de prima compensatòria l'elaboració i l'execució de plans d'aprofitament de pastos en terrenys compresos dins de l'àmbit d'aplicació d'aquestes bases, quan aquests cobrisquen les següents condicions generals:
a) Mantenir un mínim de 130 dies de pasturatge al llarg de l'any, concentrats en els períodes següents:
- Mínim de 100 dies entre l'1 de gener i el 31 de maig.
- Mínim de 30 dies entre l'1 d'octubre i el 15 de novembre.
b) Mantendre un mínim de càrrega ramadera que per als diferents tipus s'estableix en:
Càrregues mitjanes Càrregues
per als períodes instantànies
establits
Boví 1 cap/ha 4 caps /ha
Caprí 3 caps/ha 12 caps/ha
Oví 5 caps/ha 20 caps/ha
En funció de les càrregues efectives, la meteorologia de l'any i les característiques agrològiques dels sòls, la comissió avaluadora, definida en la base setena, podrà modificar de forma motivada aquestes condicions generals.
3. L'àmbit d'aplicació d'aquestes ajudes és:
a) Àrees tallafocs existents i futures de la Comunitat Valenciana, executades tant en forests públiques com en forests de particulars, que requerisquen un manteniment dels desbrossaments previs realitzats sobre la vegetació. En el cas de pasturatge amb ramat boví, el fet que les àrees tallafocs disposen de desbrossaments previs no serà condició exigible.
b) Terrenys bovalars de la província de Castelló.
Segona. Requisits dels beneficiaris
1. Podran ser beneficiaris d'aquest règim de primes compensatòries els "productors de caps d'oví, caprí o boví" que, disposant de drets de pastos sobre terrenys afectats per àrees tallafocs de la Comunitat Valenciana o bovalars de la província de Castelló, elaboren i executen plans d'aprofitament de pastos sobre aquests terrenys conformes amb les condicions establides en aquestes bases.
A l'efecte d'aquestes bases s'entendrà per:
"Productor de caps d'oví, caprí o boví", d'ara en avant productor, aquella persona física o jurídica, que assumisca de forma permanent els riscos i l'organització de la cria de, almenys, cent ovelles o cabres o quinze animals d'espècie bovina, amb l'excepció dels següents casos particulars.
a) En el cas que, en una mateixa explotació la propietat del bestiar estiga dividida entre dues o més persones físiques o jurídiques que no constituïsquen, no obstant això, agrupació de productors, es considerarà productor, a l'efecte d'aquesta ordre, la persona que s'ocupe, en major grau, del pasturatge, atenció, manteniment i cria fins a l'engreix del bestiar.
b) En els casos de cessió en règim de pensió de bestiar per part del seu propietari o de contractes de parceria, el cessionari serà considerat productor a l'efecte d'aquesta ordre, sempre que siga la persona física o jurídica que s'ocupa del seu pasturatge, atenció, manteniment i cria fins a l'engreix.
"Àrees tallafocs", aquelles estructures més o menys lineals que, una vegada desbrossat el matoll i adevesat si és el cas l'arbratge, compartimenten els terrenys forestals i possibiliten una millor extinció de possibles incendis forestals.
2. No podran obtenir la condició de beneficiari de les ajudes regulades en aquesta ordre les persones o entitats en els quals concórrega alguna de les circumstàncies establides en l'article 13.2 de la Llei 38/2003, de 17 de novembre, general de subvencions.
Tercera. Obligacions dels beneficiaris
1. Els beneficiaris de les ajudes hauran de:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.
b) Justificar el compliment dels requisits i condicions, com també la realització del projecte o activitat i el compliment de la finalitat que determinen la concessió o el gaudi de la subvenció.
c) Sotmetre's a les actuacions de comprovació que efectuarà l'òrgan concedent, com també qualssevol altres de comprovació i control financer que corresponen a la Intervenció General en relació amb les subvencions i ajudes concedides, i aportant quanta informació li siga requerida en l'exercici d'aquestes actuacions.
d) Acreditar amb anterioritat a dictar-se la proposta de resolució de concessió que es troba al corrent en el compliment de les seues obligacions tributàries i enfront de la Seguretat Social.
e) En el cas de bestiar oví o caprí, el control de bestiar que garantisca el compliment de les condicions establides es realitzarà mitjançant pastor amb els següents màxims: 500 caps ovins per pastor i 400 caps caprins per pastor.
f) En el cas de bestiar boví, el control del bestiar es realitzarà necessàriament mitjançant tanques mòbils que garantisquen la impossibilitat d'eixida del bestiar fora de l'àrea cercada, com també les càrregues instantànies exigibles.
g) Comunicar, en qualsevol moment de la vigència de l'expedient, altres primes sol·licitades o concedides pel mateix pla d'aprofitaments.
h) Facilitar tota la informació que sobre l'execució del pla d'aprofitaments li sol·licite la Conselleria de Territori i Habitatge, a fi de poder realitzar un seguiment tècnic de les activitats i el seu efecte sobre la vegetació.
i) Fer constar en tota informació o documentació pròpia de l'activitat que aquesta està subvencionada per la Conselleria de Territori i Habitatge.
j) En els paratges naturals s'hauran de tenir en compte les directrius dels plans d'ús i gestió d'aquests, o normativa equivalent, i serà necessari per a l'aprovació de l'expedient un dictamen favorable de l'organisme rector d'aquest, el qual haurà de sol·licitar la comissió avaluadora.
k) Les altres previstes en l'article 14 de la Llei 38/2003, de 17 de novembre, general de subvencions.
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.
Quarta. Activitats objecte de les ajudes
El pasturatge intensiu controlat en àrees tallafocs de la Comunitat Valenciana i bovalars de la província de Castelló, realitzat d'acord amb els períodes i càrregues establits en la base primera.
Cinquena. Quantia de les ajudes
L'import de les primes compensatòries per hectàrea tractada mitjançant pasturatge controlat intensiu s'estableix en:
Oví i caprí Boví
(euros) (euros)
Prima base. 21,90 21,90
Increment de la prima base quan
l'aprofitament de pastos requerisca
de trasllats periòdics de tanques mòbils
destinades a descansadors de bestiar. 2,30
Increment de la prima base per trasllat
periòdic de tanques quan el control
del pasturatge es realitze mitjançant aquestes. 8,50
Increment de la prima base quan per
absència d'aigua en la zona de pasturatge
es requerisca de subministrament extern
d'aquesta. 18,80 31,30
Sisena. Sol·licituds i documentació
1. Les sol·licituds per a l'obtenció de les ajudes regulades en aquestes bases es presentaran en imprés normalitzat, que s'adjunta com a annex i acompanyades de la documentació que a continuació s'indica:
a) Documentació acreditativa de la identificació del sol·licitant:
a.1. Persones físiques:
- Fotocòpia compulsada del NIF per als nacionals.
- Fotocòpia compulsada de la targeta de resident per als estrangers.
a.2. Persones jurídiques o agrupació de persones físiques:
- Còpia compulsada del CIF.
- Còpia compulsat dels estatuts de l'entitat o escriptura de constitució o qualsevol altre document admissible en dret que ho acredite i còpia de poders que acrediten la representació.
- Certificat de l'acta on conste l'acord de sol·licitar les primes i nomenament del representant de l'entitat per a efectuar la gestió.
b) Fotocòpia compulsada de la cartilla ramadera o del llibre d'explotació ramadera actualitzada.
c) Document admissible en dret que acredite el dret d'ús de pastos sobre els terrenys per als quals se sol·licita la prima i durant el període per al qual se sol·licita.
d) Pla d'aprofitament dels pastos el qual haurà de contenir els apartats següents:
- Localització dels terrenys i superfícies que s'han de tractar.
- Estat de la vegetació.
- Nombre i tipus de caps i càrregues ramaderes.
- Sistema de pasturatge (tanques mòbils, pastor, ...)
- Pla de rotació per trams o rodals.
- Instal·lacions i mitjans complementaris si és el cas (descansadors, tanques per al control del pasturatge, subministrament d'aigua, etc.)
- Calendari aproximat de dies i períodes de pasturatge.
e) Imprés d'alta de tercers per a pagaments de la Generalitat degudament segellat per l'entitat bancària i firmat pel sol·licitant (model 27234).
f) Documentació acreditativa de trobar-se el sol·licitant al corrent o exempt de les seues obligacions tributàries i amb la seguretat social, en els termes establits en l'article 22 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre del 2003, general de subvencions i d'acord amb la resolució de 25 de juny del conseller d'Economia i Hisenda, per la qual es fa pública la llista de subvencions en matèria d'agricultura, que s'entenen equiparades a l'efecte de l'article 3.7 de l'Ordre de 30 de maig de 1996, de la mateixa conselleria.
g) Declaració responsable acreditativa de no estar sotmés en les prohibicions per a obtenir la condició de beneficiari establides en l'article 13, apartat 2 de la Llei 38/2003, de 17 de novembre, general de subvencions.
2. En el cas que els documents exigits que han d'acompanyar a la sol·licitud de concessió d'ajudes ja estigueren en poder de la Conselleria de Territori i Habitatge, el sol·licitant podrà acollir-se al dret establit en l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, sempre que es faça constar la data, l'òrgan o dependència a què van ser dirigits, la identificació del procediment en què consten i que no hagen transcorregut més de cinc anys des de la finalització del procediment a què corresponguen.
3. Quan la sol·licitud no reunisca els requisits establits en aquesta ordre o no s'acompanye la documentació que d'acord amb aquesta resulte exigible, de conformitat amb l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú, en la redacció donada per la Llei 4/1999, de 13 de gener, es requerirà l'interessat perquè en un termini de 10 dies, esmene la falta o acompanye la documentació necessària amb indicació que si així no ho fa se li tindrà per desistit de la sol·licitud, després de la resolució prèvia que haurà de ser dictada en els termes que preveu l'article 42 de l'esmentada llei, per l'òrgan que tinga atribuïda l'ordenació i instrucció del procediments, segons les bases reguladores.
4. Així mateix, es podrà requerir del sol·licitant qualssevulla altres dades, documents i informes complementaris que resulten necessaris per a la resolució de l'expedient, com també l'acreditació dels requisits a què es refereix la documentació administrativa.
Setena. Lloc i termini de presentació
1. Els interessats podran presentar les sol·licituds en el Registre General de la Conselleria de Territori i Habitatge al carrer Francesc Cubells, núm. 7 de València, com també en els serveis territorials d'aquesta sitis a Alacant (carrer de Churruca, 29), Castelló (avinguda dels Germans Bou, 47), i València (carrer de Gregori Gea, 27), o en qualsevol altra de les formes previstes en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
2. En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 39 del Reial decret 1829/1999, de 31 de desembre, pel qual s'aprova el Reglament pel qual es regula la prestació dels serveis postals, en desenvolupament del que estableix la Llei 24/1998, de 13 de juliol, del servei postal universal i de liberalització dels serveis postals, en sobre obert, a fi que l'exemplar destinat a la Conselleria de Territori i Habitatge siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en l'entrada de registre de la Conselleria de Territori i Habitatge.
3. El termini de presentació de sol·licituds serà d'un mes comptador des de l'endemà de la publicació d'aquesta ordre en el Diari Oficial de la Comunitat Valenciana.
Vuitena. Ordenació i instrucció del procediment
L'òrgan encarregat de l'ordenació i instrucció del procediment serà la Direcció Territorial de la Conselleria de Territori i Habitatge, corresponent a la província de la Comunitat Valenciana on es desenvolupa el pasturatge, que, d'ofici, acordarà totes les actuacions necessàries per a la determinació, coneixement i comprovació de les dades per raó dels quals ha de pronunciar-se la resolució.
Novena. Valoració i proposta de resolució
1. La concessió de les ajudes es realitzarà mitjançant el procediment de concurrència competitiva a què es refereix l'article 22 de la Llei 38/2003, de 17 de novembre, general de subvencions, d'acord amb els criteris de valoració que s'indiquen en l'apartat 3.
2. La valoració de les sol·licituds presentades es realitzarà per una comissió de valoració, composta pel cap de l'Àrea de Recursos Forestals i Conservació Ambiental, un representant de cada una de les direccions territorials de la Conselleria de Territori i Habitatge, un representant de la Secretaria General Administrativa de la Conselleria de Territori i Habitatge, un representant del Servei de Prevenció d'Incendis i Sanitat Forestal, que atenent als criteris i requisits establits i d'acord amb la disponibilitat pressupostària, alçarà acta i formularà la proposta de resolució a l'òrgan concedent.
3. S'hauran de tenir en compte els següents criteris de valoració, d'acord amb la baremació següent:
a) Valoració de les activitats realitzades en anteriors convocatòries. 0 - 40 punts.
b) Realització de l'actuació en zones afectades, totalment o parcialment, per una declaració com a zona d'actuació urgent per a la seua defensa enfront del risc d'incendis forestals. 0 - 30 punts
c) Prioritats d'actuació establides en el Pla de Silvicultura Preventiva de la Comunitat Valenciana, elaborat per la Conselleria de Territori i Habitatge. 0 - 30 punts
4. Quan la suma de les ajudes sol·licitades supere l'import global màxim disponible per a la subvenció, l'òrgan competent per a resoldre podrà prorratejar entre els beneficiaris de la subvenció que troben superat un llindar mínim en la valoració. El dit llindar serà fixat per la comissió avaluadora una vegada valorades totes les sol·licituds.
Deu. Resolució de la concessió de les ajudes
1. Correspon la directora general de Gestió del Medi Natural dictar la resolució de la concessió de les distintes ajudes, per delegació del conseller de Territori i Habitatge d'acord amb la Resolució de 13 d'agost del 2003, sobre delegació de l'exercici de competències en determinats òrgans de la Conselleria (DOCV núm. 4571, de 22.08.2003).
2. La resolució, que haurà de ser motivada i tindrà els efectes i contingut previstos en l'article 25 de la Llei 38/2003, de 17 de novembre, general de subvencions, es publicarà en el Diari Oficial de la Comunitat Valenciana, d'acord amb el que estableix l'article 59.5.b) de la Llei 30/1992, de 26 de novembre, de règim jurídic de les administracions públiques i del procediment administratiu comú, modificat per la Llei 4/1999, de 13 de gener.
3. El termini màxim per a resoldre les sol·licituds de subvencions serà de sis mesos comptador a partir de la finalització del termini de presentació de sol·licituds. Transcorregut aquest termini sense que haja recaigut una resolució, s'entendrà desestimada la sol·licitud en els termes que preveu l'article 44 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
Onze. Recursos
1. Les resolucions adoptades, en dictar-se per delegació, hauran d'indicar expressament aquesta circumstància i es consideraran dictades per l'òrgan delegatori, i posaran fi a la via administrativa. Contra aquestes resolucions es podrà interposar el recurs contenciós administratiu en el termini de dos mesos, comptadors des de l'endemà de la notificació, davant de la sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
2. Tot això sense perjudici de la interposició del recurs potestatiu de reposició, en el termini d'un mes, comptador de l'endemà de la notificació d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Dotze. Règim de compatibilitat
Les primes regulades per aquestes bases seran incompatibles amb les establides en altres mesures agroambientals amb un objecte semblant.
Tretze. Pagament i justificació de les ajudes concedides
1. Per al pagament de les primes s'aplicarà el règim següent:
- El 70% de la prima anual una vegada complit el que s'ha convingut durant el període comprés entre l'1 de gener i el 31 de maig.
- El 30% restant de la prima anual una vegada complit el que s'ha convingut durant el període comprés entre l'1 d'octubre i el 15 de novembre.
2. La justificació de les primes compensatòries es realitzarà mitjançant controls, inspeccions i les seues corresponents certificats, que ha de realitzar els serveis tècnics de la Conselleria de Territori i Habitatge, que garantisquen el compliment del pla d'aprofitament prèviament aprovat.
3. El compliment de les obligacions recollides en cadascun dels plans d'aprofitament seran certificats pels serveis tècnics per a cadascun dels períodes recollits en la base novena.
Catorze. Pèrdua o minoració de l'ajuda
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
2. Igualment, l'incompliment pel beneficiari dels requisits i condicions que van donar lloc a l'atorgament de l'ajuda, com també la falta de justificació o la justificació insuficient de l'ajuda concedida en el termini establit a aquest efecte, com també la concurrència d'altres causes recollides per l'article 37 de la Llei 38/2003, de 17 de novembre, general de subvencions, donarà lloc a la pèrdua del dret al cobrament total o parcial de la subvenció.
3. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.
4. La resolució corresponent serà dictada per la directora general de Gestió del Medi Natural per delegació del conseller de Territori i Habitatge d'acord amb el que estableix la disposició final segona d'aquesta ordre.
Quinze. Del reintegrament de les ajudes
Per al reintegrament de les ajudes s'aplicaran les normes recollides en els articles 36 i 37 de la Llei 38/2003, de 17 de novembre, general de subvencions.
Setze. Règim d'infraccions i sancions
El règim sancionador en la matèria regulada en aquesta ordre serà l'establit en el títol IV de la Llei 38/2003, de 17 de novembre, general de subvencions.
ANNEX IV
Bases de les ajudes destinades a la creació i el manteniment d'infraestructures de prevenció d'incendis forestals
Primera. Objecte i àmbit d'actuació
1. Serà objecte de subvenció l'execució i manteniment d'infraestructures de prevenció d'incendis forestals, com també la redacció de plans locals de prevenció d'incendis forestals.
2. Amb caràcter general, l'àmbit d'actuació de les ajudes regulades per aquestes bases seran els terrenys forestals de la Comunitat Valenciana no gestionats directament per la Generalitat, com també una franja de seguretat de 500 metres al voltant de la totalitat dels terrenys forestals.
3. No obstant això, l'àmbit d'aplicació podrà ampliar-se als terrenys forestals gestionats directament per la Generalitat en els casos següents:
a) Quan es tracte d'infraestructures de defensa de nuclis habitats.
b) Quan siga imprescindible per a donar continuïtat a les infraestructures lineals, sempre que la proporció de terreny afectat, gestionat directament per la Generalitat, no supere el 25%.
Segona. Requisits dels beneficiaris
1. De manera general, podran ser beneficiaris d'aquestes ajudes les persones físiques o jurídiques titulars de drets de propietat, d'ús i gaudi legalment reconeguts de terrenys de titularitat pública o privada inclosos en l'àmbit de les actuacions subvencionables incloses en la base primera.
2. Igualment podran ser beneficiaris agrupacions legalment constituïdes de persones físiques o jurídiques que complisquen els requisits inclosos en el paràgraf anterior.
Les persones físiques o jurídiques titulars de terrenys de titularitat privada podran autoritzar a entitats locals la utilització dels seus terrenys per als fins previstos en les presents bases. Aquesta autorització permetrà a les entitats locals ser beneficiàries de les línies d'ajudes regulades en les presents bases.
3. Per a ser beneficiari de les ajudes per a la redacció de plans locals de prevenció d'incendis forestals, no serà necessària l'acreditació de drets de propietat, sent els seus ajuntaments els possibles beneficiaris.
4. Les ajudes destinades a la demolició o adequació de barbacoes o paellers, situats en terrenys forestals no gestionats per la Generalitat, queden restringides als ajuntaments i en terrenys de titularitat municipal.
5. No podran obtenir la condició de beneficiari de les ajudes regulades en aquesta ordre les persones o entitats en els que concórrega alguna de les circumstàncies establides en l'article 13.2 de la Llei 38/2003, de 17 de novembre, general de subvencions.
Tercera. Obligacions dels beneficiaris
1. Els beneficiaris de les ajudes hauran de:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.
b) Justificar el compliment dels requisits i condicions, com també la realització del projecte o activitat i el compliment de la finalitat que determinen la concessió o gaudi de la subvenció.
c) Sotmetre's a les actuacions de comprovació, que ha d'efectuar per l'òrgan concedent, com qualssevol altres de comprovació i control financer que corresponen a la Intervenció General en relació amb les subvencions i ajudes concedides, i aportar quanta informació li siga requerida en l'exercici d'aquestes actuacions.
d) Acreditar amb anterioritat a dictar-se la proposta de resolució de concessió que es troba al corrent en el compliment de les seues obligacions tributàries i enfront de la Seguretat Social.
e) Realitzar els treballs objecte d'aquestes ajudes d'acord amb les normes tècniques que s'adjunten en l'annex d'aquesta ordre.
f) Realitzar els treballs objecte d'aquesta ajuda en el període comprés entre la publicació en el DOCV de la resolució aprovatòria i el dia 10 de novembre de l'any per al qual es va sol·licitar l'ajuda.
No obstant això, el sol·licitant pot iniciar els treballs inclosos en l'expedient d'ajudes, a partir de l'1 de gener de l'any en què es resolga aquest expedient i amb anterioritat a la resolució d'aquestes. En aquest cas serà preceptiu informe del personal tècnic de la Conselleria de Territori i Habitatge, en el qual s'acredite la data d'inici dels treballs, per la qual cosa l'interessat haurà de comunicar la data d'inici d'aquests treballs amb una antelació mínima de 15 dies, per mitjà d'un escrit dirigit al director Territorial de la Conselleria de Territori i Habitatge, a l'efecte que s'emeta el corresponent informe.
En qualsevol cas la iniciació dels treballs amb anterioritat a la resolució de les ajudes no generarà en cap cas compromís o cap prioritat per a la concessió de les mateixes. Amb caràcter excepcional i per causa degudament justificada es podrà concedir pròrroga en el termini d'execució, i serà necessari per a això que aquesta siga sol·licitada per mitjà d'un escrit dirigit al director territorial de la Conselleria de Territori i Habitatge, amb una antelació mínima de 15 dies sobre la data de finalització del període d'execució.
g) Comunicar, en qualsevol moment de la vigència de l'expedient, altres ajudes públiques sol·licitades, o concedides per al mateix objecte.
h) Fer constar en tota la informació o documentació pròpia de l'activitat que aquesta està subvencionada per la Conselleria de Territori i Habitatge.
i) Complir en tot moment la normativa ambiental i territorial corresponent a cada tipus d'obra i àmbit territorial. Es tindrà especial atenció a la corresponent a espais naturals protegits.
j) Les altres previstes en l'article 14 de la Llei 38/2003, de 17 de novembre, general de subvencions.
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.
Quarta. Activitats objecte de les ajudes
1. Serà objecte de subvenció l'execució i manteniment d'infraestructures de prevenció d'incendis forestals, com també la redacció de plans locals de prevenció d'incendis forestals, i en concret:
a) Obertura d'àrees tallafocs.
b) Manteniment d'àrees tallafocs.
c) Millora de pistes forestals
d) Construcció de pistes forestals
e) Construcció de depòsits d'aigua aptes per a la prevenció d'incendis forestals.
f) Adaptació i millora de depòsits d'aigua per a prevenció d'incendis forestals.
g) Instal·lació d'hidrants per a la prevenció d'incendis forestals.
h) Manteniment mitjançant treball de camps de cultiu com a zones de discontinuïtat en masses forestals.
i) Obertura d'àrees tallafocs perimetrals a zones d'ús públic i habitades.
j) Manteniment d'àrees tallafocs perimetrals a zones d'ús públic i habitades.
k) Construcció de cremadors.
l) Plans locals de prevenció d'incendis forestals.
m) Demolició de barbacoes o paellers i restauració de la zona afectada.
n) Adequació de barbacoes o paellers enfront del risc d'incendis forestals.
2. Per a la consecució de l'objecte de les ajudes, el beneficiari podrà subcontractar fins al 100 per cent de les activitats subvencionades. En tot cas, la subcontractació es realitzarà d'acord amb el que estableix l'article 29 de la Llei general de subvencions.
Cinquena. Despeses subvencionables
A l'efecte d'aquestes bases reguladores, es consideren despeses subvencionables les següents:
a) Despeses de mà d'obra.
b) Despeses de transport.
c) Maquinària.
d) Materials.
e) Obra parcial o completa.
f) Consultoria.
g) Altres despeses.
Sisena. Quantia de les ajudes
1. Les subvencions podran finançar fins al 100% dels treballs realitzats, i l'ajuda màxima que es pot rebre per sol·licitant és de 30.000 euros.
2. Els preus unitaris màxims subvencionables, com també els imports màxims subvencionables per a cada tipus d'actuació s'han fixat en:3. L'import de les subvencions regulades per aquesta ordre en cap cas podrà ser de tal quantia que supere el cost de l'activitat.
Setena. Sol·licituds i documentació
1. Totes les actuacions objecte d'ajudes proposades pel sol·licitant, en una o diverses propietats, s'hauran d'agrupar en una única sol·licitud, i no podrà superar la subvenció sol·licitada, per al conjunt d'aquestes, el límit econòmic referit en la base sisena. Així mateix no s'admetrà a tràmit més d'una sol·licitud sobre una mateixa propietat.
2. Les sol·licituds per a l'obtenció de les ajudes regulades en les presents bases es presentaran en imprés normalitzat, que s'adjunta com a annex i acompanyades de la documentació que a continuació s'indica:
a) Documentació acreditativa de la identificació del sol·licitant:
a.1. Persones físiques:
- Fotocòpia compulsada del NIF per als nacionals.
- Fotocòpia compulsada de la targeta de resident per als estrangers.
a.2. Persones jurídiques o agrupació de persones físiques:
- Còpia compulsada del CIF.
- Còpia compulsada dels estatuts de l'entitat o escriptura de constitució o qualsevol altre document admissible en dret que ho acredite i còpia de poders que acrediten la representació.
- Certificat de l'acta on conste l'acord de sol·licitar les ajudes i nomenament del representant de l'entitat per a efectuar la seua gestió.
- En el cas d'entitats locals acord adoptat pel ple o, si és el cas, per la comissió de govern quan acredite tenir aquesta facultat delegada, o per l'alcalde de la corporació amb la posterior ratificació del ple o de la comissió en el cas que tinga aquesta facultat delegada, amb anterioritat a la resolució de les ajudes.
b) Acreditació de complir els requisits per a ser beneficiari.
- Si és el cas documents acreditatius de la titularitat de drets de propietat, d'ús i gaudi, consistents en escriptura pública registrada, certificat registral o mitjançant qualsevol altra forma vàlida en dret.
- En cas d'autorització de propietari de titularitat privada a entitat local, haurà de presentar-se la mateixa. A més, aquest propietari haurà de presentar declaració jurada de no haver sol·licitat la mateixa ajuda.
c) Memòria valorada dels treballs que s'han de realitzar, la qual haurà de contenir els apartats següents:
- Descripció de la finca amb la seua localització a escala 1:10.000, assenyalant la localització precisa dels treballs.
- Pla cadastral amb les parcel·les afectades.
- Descripció detallada dels treballs que s'han de realitzar, indicant a través d'un programa d'actuació la relació d'obres i treballs a desenvolupar que garantisca l'execució d'aquestes en l'exercici per al qual es concedeix la subvenció.
- Pressupost desglossat, on s'expresse i justifique el cost de distints treballs per als quals se sol·licita ajuda a través de l'expressió dels preus unitaris de les unitats d'obra que s'han de a realitzar.
- En el cas de sol·licituds per a la redacció de plans locals de prevenció únicament es requereix la presentació de la memòria tècnica dels treballs de consultoria que s'han de realitzar.
- Les memòries valorades seran dirigides i supervisades per tècnic competent, que en el cas de treballs silvícoles haurà de ser un professional amb titulació forestal universitària.
d) En el cas de sol·licitar treballs d'obertura de pistes forestals, s'haurà d'adjuntar a la sol·licitud declaració d'impacte positiva dels treballs previstos.
e) Imprés d'alta de tercers per a pagaments de la Generalitat degudament emplenat i segellat per l'entitat bancària corresponent, (model adjunt).
f) Documentació acreditativa de trobar-se el sol·licitant al corrent o exempt de les seues obligacions tributàries i amb la Seguretat Social, en els termes establits en l'article 22 del Reial decret 887/2006, de 21 de juliol, pel que s'aprova el Reglament de la Llei 38/2003, de 17 de novembre del 2003, general de subvencions i d'acord amb la resolució de 25 de juny del conseller d'Economia i Hisenda, per la qual es fa pública la llista de subvencions en matèria d'agricultura, que s'entenen equiparades a l'efecte de l'article 3.7 de l'Ordre de 30 de maig de 1996, de la mateixa Conselleria.
g) Declaració responsable acreditativa de no estar sotmés en les prohibicions per a obtenir la condició de beneficiari establides en l'article 13, apartat 2 de la Llei 38/2003, de 17 de novembre, general de subvencions.
2. En el cas que els documents exigits que han d'acompanyar a la sol·licitud de concessió d'ajudes ja estigueren en poder de la Conselleria de Territori i Habitatge, el sol·licitant podrà acollir-se al dret establit en l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, sempre que es faça constar la data, l'òrgan o dependència a què van ser dirigits, la identificació del procediment en què obren i que no hagen transcorregut més de cinc anys des de la finalització del procediment a què corresponguen.
3. Quan la sol·licitud no reunisca els requisits establits en aquesta ordre o no s'acompanye la documentació que d'acord amb aquesta resulte exigible, de conformitat amb l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú, en la seua redacció donada per la Llei 4/1999, de 13 de gener, es requerirà a l'interessat perquè en un termini de 10 dies, esmene la falta o acompanye la documentació necessària amb indicació que si així no ho fera se li tindrà per desistit de la sol·licitud, prèvia resolució que haurà de ser dictada en els termes que preveu l'article 42 de l'esmentada llei, per l'òrgan que tinga atribuïda l'ordenació i instrucció del procediments, segons les bases reguladores.
4. Així mateix, es podrà requerir del sol·licitant qualssevulla altres dades, documents i informes complementaris que resulten necessaris per a la resolució de l'expedient, com també l'acreditació dels requisits a què es refereix la documentació administrativa.
Vuitena. Lloc i termini de presentació
1. Els interessats podran presentar les sol·licituds en el Registre General de la Conselleria de Territori i Habitatge en el carrer de Francesc Cubells, núm. 7 de València, com també en els serveis territorials d'aquesta sitis a Alacant (carrer de Churruca, 29), Castelló (avinguda dels Germans Bou, 47), i València (carrer de Gregori Gea, 27), o en qualsevol altra de les formes previstes en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
2. En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 39 del Reial decret 1829/1999, de 31 de desembre, pel qual s'aprova el Reglament pel qual es regula la prestació dels serveis postals, en desenvolupament del que estableix la Llei 24/1998, de 13 de juliol, del servei postal universal i de liberalització dels serveis postals, en sobre obert, a fi que l'exemplar destinat a la Conselleria de Territori i Habitatge siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en l'entrada de registre de la Conselleria de Territori i Habitatge.
3. El termini de presentació de sol·licituds serà d'un mes comptador des de l'endemà de la publicació d'aquesta ordre en el Diari Oficial de la Comunitat Valenciana.
Novena. Ordenació i instrucció del procediment
L'òrgan encarregat de l'ordenació i instrucció del procediment serà la Direcció Territorial de la Conselleria de Territori i Habitatge, corresponent a la província de la Comunitat Valenciana on es desenvolupen els treballs, que, d'ofici, acordarà totes les actuacions necessàries per a la determinació, coneixement i comprovació de les dades per raó de les quals ha de pronunciar-se la resolució.
Deu. Valoració i proposta de resolució
1. La concessió de les ajudes es realitzarà mitjançant el procediment de concurrència competitiva a què es refereix l'article 22 de la Llei 38/2003, de 17 de novembre, general de subvencions, d'acord amb els criteris de valoració que s'indiquen en l'apartat 5.
2. Amb caràcter previ a la valoració dels expedients un tècnic forestal de la Conselleria de Territori i Habitatge haurà d'emetre un informe de viabilitat dels treballs per a l'execució de la qual se sol·licita l'ajuda.
3. La valoració de les sol·licituds presentades es realitzarà per una comissió de valoració, composta pel cap de l'Àrea de Recursos Forestals i Conservació Ambiental, un representant de cadascuna de les direccions territorials de la Conselleria de Territori i Habitatge, un representant de la Secretaria General Administrativa de la Conselleria de Territori i Habitatge, un representant del Servei de Prevenció d'Incendis i Sanitat Forestal, que atenent als criteris i requisits establits i d'acord amb la disponibilitat pressupostària, alçarà acta i formularà la proposta de resolució a l'òrgan concedent.
4. De forma prèvia, els treballs per a l'execució dels quals se sol·licita l'ajuda que tinguen informe de viabilitat negatiu, una vegada ratificat aquest per la comissió avaluadora, quedaran rebutjats i no es procedirà a la seua valoració.
5. Es tindran en compte els següents criteris de valoració, i d'acord amb la baremació següent:A fi de poder enfrontar de forma homogènia la puntuació obtinguda pels diferents tipus de treball, la puntuació total obtinguda per als treballs del tipus e, f, g, h i k es multiplicarà per un coeficient de minoració de 0,91.
6. Quan la suma de les ajudes sol·licitades supere l'import global màxim disponible per a la subvenció, l'òrgan competent per a resoldre podrà prorratejar entre els beneficiaris de la subvenció que troben superat un llindar mínim en la valoració. Aquest llindar serà fixat per la comissió avaluadora una vegada valorades totes les sol·licituds.
Onze. Resolució de la concessió de les ajudes
1. Correspon la directora general de Gestió del Medi Natural dictar la resolució de la concessió de les distintes ajudes, per delegació del conseller de Territori i Habitatge d'acord amb la Resolució de 13 d'agost del 2003, sobre delegació de l'exercici de competències en determinats òrgans de la Conselleria (DOCV núm. 4571, de 22.08.2003).
2. La resolució, que haurà de ser motivada i tindrà els efectes i contingut previstos en l'article 25 de la Llei 38/2003, de 17 de novembre, general de subvencions, es publicarà en el Diari Oficial de la Comunitat Valenciana, d'acord amb el que estableix l'article 59.5.b) de la Llei 30/1992, de 26 de novembre, de règim jurídic de les administracions públiques i del procediment administratiu comú, modificat per la Llei 4/1999, de 13 de gener.
3. El termini màxim per a resoldre les sol·licituds de subvencions serà de sis mesos comptadors a partir de la finalització del termini de presentació de sol·licituds. Transcorregut aquest termini sense que haja recaigut una resolució s'entendrà desestimada la sol·licitud en els termes que preveu l'article 44 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
Dotze. Recursos
1. Les resolucions adoptades, en dictar-se per delegació, hauran d'indicar expressament aquesta circumstància i es consideraran dictades per l'òrgan delegatori, i posaran fi a la via administrativa. Contra aquestes resolucions es podrà interposar recurs contenciós administratiu en el termini de dos mesos, comptadors des de l'endemà de la seua notificació, davant de la sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
2. Tot això sense perjudici de la interposició del recurs potestatiu de reposició, en el termini d'un mes, comptador des de l'endemà de la notificació d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Tretze. Règim de compatibilitat
Les ajudes regulades en aquesta ordre no són compatibles amb altres ajudes de la Generalitat, altres administracions públiques, o d'altres ens públics o privats, que tinguen la mateixa finalitat.
Catorze. Pagament i justificació de les ajudes concedides
1. Per al cobrament de la subvenció, el beneficiari, una vegada finalitzats els treballs, haurà de presentar, abans del 15 de novembre del 2007, sol·licitud de pagament dirigida a la Direcció Territorial de la Conselleria de Territori i Habitatge, corresponent a la província de la Comunitat Valenciana on es desenvolupen els treballs, segons model d'instància que s'adjunta a aquestes bases, adjuntant la memòria final de les activitats realitzades i els justificants de despesa de l'activitat d'acord amb el que es recull en punt 3.
2. Les persones jurídiques no exonerades, d'acord amb la resolució de 25 de juny, del conseller d'Economia i Hisenda, per la qual es fa pública la relació de subvencions en matèria d'agricultura, que s'entenen equiparades a l'efecte de l'article 3.7 de l'Ordre de 30 de maig de 1996, de la mateixa Conselleria, hauran d'adjuntar juntament amb la sol·licitud de pagament, certificat d'estar al corrent de les seues obligacions tributàries i amb la Seguretat Social, en els termes establits en l'article 22 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre del 2003, general de subvencions.
3. La justificació de les despeses es realitzarà conforme amb els requeriments següents:
a) Amb caràcter general, mitjançant la presentació de factures originals o còpia compulsada, amb el seu justificant de pagament o document acreditatiu d'aquest referent a totes les despeses efectuades d'acord amb el programa subvencionat. En tot cas, les factures hauran de presentar-se en original perquè la direcció territorial de la Conselleria de Territori i Habitatge corresponent les segelle. En cap cas pot ser objecte de subvenció l'impost sobre el valor afegit recuperable pel beneficiari.
b) La despesa de la mà d'obra fixa o assalariada s'acreditarà documentalment mitjançant nòmina o factura firmada pels treballadors, on conste el NIF d'aquests.
c) La despesa de mà d'obra pròpia, entenent com a tal la de la persona titular i la dels membres majors d'edat de la unitat familiar inclosos en la cartilla de la Seguretat Social o en la d'autònoms.
Per a justificar la despesa de mà d'obra pròpia el beneficiari haurà d'acompanyar declaració jurada on s'especifiquen les despeses justificades per aquest concepte, segons model que s'adjunta. El preu unitari màxim justificable de la mà d'obra pròpia serà de 62,60 euros per jornada de treball.
d) La utilització de maquinària pròpia es justificarà així mateix mitjançant declaració jurada del beneficiari on s'especifiquen les despeses justificades per aquest concepte, segons model que s'adjunta acompanyant fotocòpia compulsada del rebut de pagament de l'impost de circulació referit a l'últim període impositiu o, en cas de no estar subjecte a aquest impost, còpia confrontada de document acreditatiu de la propietat. El preu màxim que justificar per l'ocupació de la maquinària pròpia serà la següent:
Unitats. Descripció maquinària (sense mà d'obra) euro/hora
H Tractor de rodes 51/70 CV 22,09
H Tractor de rodes 71/100 CV 23,03
H Tractor de rodes 101/130 CV 25,99
H Tractor eruga 51/70 CV 24,17
H Tractor eruga 71/100 CV 30,86
H Tractor eruga 101/130 CV 35,08
H Remolc lleuger càrrega màxima 750 kg. 0,60
H Remolc basculant de capacitat 6 t 1,86
H Estelladora o embaladora 3,41
H Motoserra 1,87
H Desbrossadora 1,87
H Aclotadora 3,56
H Podadora 5,13
H Plantadora 5,31
e) La justificació de despeses per les entitats locals es realitzarà mitjançant certificat del decretari de l'aprovació de la despesa per la comissió de govern o ple d'ajuntament i de la intervenció del pagament realitzat.
f) El beneficiari haurà d'adjuntar així mateix, declaració jurada, si és el cas, de les subvencions percebudes o reconegudes d'altres administracions públiques, o de qualsevol entitat pública o privada, per a la mateixa finalitat.
g) De les obres i drets d'ajuda, un tècnic forestal de la Conselleria de Territori i Habitatge haurà de certificar la correcta execució dels treballs i condicions establides en la resolució aprovatòria de les ajudes.
h) Així mateix en cas d'execució per mitjans propis, seran objecte de certificat per un tècnic forestal de la Conselleria de Territori i Habitatge les despeses imputades en mà d'obra i maquinària, d'acord amb els preus unitaris detallats en aquestes bases.
Quinze. Pèrdua o minoració de l'ajuda
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
2. Igualment, l'incompliment pel beneficiari dels requisits i condicions que van donar lloc a l'atorgament de l'ajuda, com també la falta de justificació o la justificació insuficient de l'ajuda concedida en el termini establit a aquest efecte, com també la concurrència d'altres causes recollides en l'article 37 de la Llei 38/2003, de 17 de novembre, general de subvencions, donarà lloc a la pèrdua del dret al cobrament total o parcial de la subvenció.
3. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.
4. La resolució corresponent serà dictada per la directora general de Gestió del Medi Natural per delegació del conseller de Territori i Habitatge d'acord amb el que estableix la disposició final segona d'aquesta ordre.
Setze. Del reintegrament de les ajudes
Per al reintegrament de les ajudes s'aplicaran les normes recollides en els articles 36 i 37 de la Llei 38/2003, de 17 de novembre, general de subvencions.
Dèsset. Règim d'infraccions i sancions
El règim sancionador en la matèria regulada en aquesta ordre serà l'establit en el títol IV de la Llei 38/2003, de 17 de novembre, general de subvencions.
ANNEX V
NORMES TÈCNIQUES. Ajudes destinades a la creació i el manteniment d'infraestructures de prevenció d'incendis forestals
Primera. Àrees tallafocs
1. S'entendran les àrees tallafocs com a actuacions lineals sobre la vegetació tendents a interrompre la seua continuïtat tant horitzontal com vertical.
2. En el cas que la zona dispose de projecte d'àrees tallafocs redactat a l'empara del Pla de silvicultura preventiva de la Comunitat Valenciana, el disseny i dimensionament de les àrees tallafocs es realitzarà d'acord amb el que estableix aquest.
3. En el cas que les ajudes se sol·liciten basant-se en un programa de gestió i millora forestal i projectes d'execució, aquest haurà de ser redactat d'acord amb els criteris establits en el Pla de silvicultura preventiva de la Comunitat Valenciana.
4. Si la zona en què es pretén realitzar una àrea tallafocs no dispose de programa redactat d'acord amb el que recullen en els punts anteriors, el seu disseny i el dimensionament es realitzarà d'acord amb els següents criteris generals:
a) Les àrees tallafocs tindran amb caràcter general una amplària total igual a 10 vegades l'altura mitjana de la vegetació circumdant. En tot cas, la seua amplària no podrà sobrepassar els 60 metres. Aquesta amplària es dividirà en 5 bandes: una central d'una amplària igual o inferior a 1,5 metres en què es realitzarà un decapatge fins sòl mineral, dues bandes laterals a l'anterior en les que es practicarà un desbrossament total i si és el cas l'eliminació de l'arbratge, i finalment, dues bandes exteriors a les anteriors en les que es practicarà un desbrossament parcial i si és el cas l'adevesament i poda de l'arbratge.
b) En el cas d'àrees tallafocs recolzades en camins, el camí realitzarà les funcions de la banda central. En tàlvegs i encreuaments de camins s'incrementaran l'amplària establida en un 25%.
c) En les bandes laterals o de desbrossament total es mantindran els arbres pare o monumentals, als que se sotmetrà a una poda fins a 4 metres o 2/3 de la seua altura.
d) En les bandes exteriors o de desbrossament parcial, l'adevesament de l'arbratge i el desbrossament del matoll es realitzarà de tal manera que, sumant la superfície del sòl coberta per la projecció de les copes dels arbres que romanen en peu i la superfície coberta pel matoll no eliminat, resulte una superfície coberta de l'ordre del 20% de la superfície total d'aquestes bandes. L'arbratge no eliminat se sotmetrà al mateix tractament de poda descrit en l'apartat anterior.
e) En el cas d'àrees tallafocs perimetrals a zones d'ús públic i habitades es modificarà la disposició de les bandes a fi d'una major defensa d'aquestes. En aquest cas la banda de decapatge fins sòl mineral se situarà en l'extrem de l'àrea més pròxim a la zona que s'ha de defensar, creant a continuació una banda lateral i una banda exterior, les amplàries respectives de la qual seran les sumes de les dues bandes laterals i de les dues bandes exteriors descrites en l'apartat anterior.
5. Les restes produïdes pels treballs, hauran de ser immediatament extrets o eliminats mitjançant sistemes que no impliquen la utilització de foc.
6. A fi d'evitar que la realització dels treballs silvícoles genere la proliferació de plagues forestals i un augment en els danys produïts per insectes perforador, especialment per coleòpters de les famílies dels escolítids i dels curculiònids, en aquests treballs silvícoles es donarà prioritat en l'organització i execució a l'extracció de les restes o bé escorçades o estellat assegurant l'eliminació d'aquests.
Així mateix no es podran efectuar podes durant el període vegetatiu, ja que l'arbratge es debilita amb la seua realització i es fa més susceptible a l'atac dels insectes.
Segona. Pistes forestals
1. En cap cas seran subvencionables les construccions o millores de camins que prevegen asfaltats.
2. En el cas d'utilització de llasts per a la millora de ferms, aquestes procediran necessàriament de pedrera autoritzada.
Tercera. Depòsits d'aigua
1. Tant els depòsits de nova construcció com els que es pretenguen millorar, hauran de ser accessibles per a la presa ràpida d'aigua per vehicles autobomba i helicòpters pel que, una vegada construïts o millorats, hauran de disposar de:
a) Via d'accés,
b) Superfície mínima practicable per a la càrrega d'aigua per helicòpters de 2 x 2 metres
c) Presa d'aigua amb ràcord tipus Barcelona de 45 mm de diàmetre.
2. Els depòsits de nova construcció, es projectaran i executaran descoberts o semidescoberts, amb formigó armat i amb una capacitat mínima útil de 200 metres cúbics.
3. Tots els depòsits hauran de disposar de mesures de seguretat suficients. Especialment serà preceptiu el seu tanca perimetral que impedisca l'accés per a fins diferents del de la seua creació. Al seu torn aquest tanca estarà identificat i dotat d'una senyalització adequada i apta per a la seua identificació i reconeixement per helicòpters en treballs d'extinció.
4. S'instal·larà en zona visible un cartell fabricat en xapa galvanitzada, grandària DIN A2 (594\*420 mm), amb la següent llegenda "Depòsit d'aigua per a l'extinció d'incendis forestals".
5. Tots els depòsits hauran de disposar d'estructures que permeten l'eixida de persones, aus i altres animals que accidentalment hi puguen caure. A fi d'evitar el problema d'ofegament d'animals al depòsit principal s'haurà d'addicionar una xicoteta bassa d'escassa profunditat emplenable a través d'un sobreeixidor i practicable per a la fauna silvestre.
Quarta. Hidrants
1. S'hauran d'instal·lar sempre en llocs accessibles per a vehicles autobomba, i hauran de disposar de ràcord tipus Barcelona de 45 mm de diàmetre.
2. S'haurà d'assegurar un cabal mínim d'1.000 l/minut i 1 Kg/cm² sense energia elèctrica.
Cinquena. Cremadors
Seran construïts d'obra i hauran de tenir una altura mínima de 2,5 metres, obertura oposada al terreny forestal més pròxim i mataespurnes no deformable a la calor i amb un ample de malla màxim de 0,5 x 0,5 centímetres.
Sisena. Plans locals de prevenció d'incendis forestals
El contingut mínim dels plans locals de prevenció d'incendis forestals que tindran caràcter subordinat respecte als plans de prevenció d'incendis de demarcació i d'espais naturals serà el següent:
1. Descripció física, econòmica i sociològica del municipi.
2. Inventari i divisió en zones en funció del seu risc d'incendis.
3. Àrees d'especial protecció i prioritat de defensa.
4. Ordenances i normes d'aplicació municipal incloent-hi:
a) Plans locals de cremes
b) Sistemes de prevenció en urbanitzacions, campaments i zones tradicionals d'ús recreatiu.
5. Inventari de mitjans propis i mobilitzables.
6. Protocol d'actuació en funció dels distints graus d'alerta d'incendi.
7. Cartografia referent als punts anteriors.
Setena. Adequació de barbacoes o paellers davant del risc d'incendis forestals
1. Les barbacoes o paellers hauran de tenir 3 parets i sostre
2. Disposaran de ximeneres per a l'eixida de fums, construïdes sobre cada una de les cuines, proveïdes de caperutxes de chapa galvanitzada i en les quals s'instal·laran mataespurnes de materials no inflamables amb obertures de 2 cm.
3. L'edificació haurà de tenir una solera de formigó o enllosat al voltant d'aquesta, almenys de 2 metres d'amplària, que servirà com a aïllant i per a preparar el menjar.
4. Els llenyers se situaran en l'exterior de l'edificació, separades de les cuines per un barandat, per a evitar l'acumulació de llenyes junt amb els focs. La seua orientació principal haurà de ser al sud i si açò no és possible a l'oest. A més, estaran cobertes perquè les llenyes no s'humitegen amb les pluges.
5. Al voltant de la solera o enllosat es deixarà una faixa d'un metre com a mínim d'amplària, en la que s'eliminarà tot el combustible.
6. En un radi de tres metres s'ha de tallar l'herba seca, com també rasclonar la pinassa i la fullaraca i arrancar el matoll.
7. A fi de depositar les restes derivades de la utilització de la barbacoa o paeller (cendres i calius), juntament amb aquests es construirà un contenidor d'obra o material no inflamable tancat amb tapa de material no inflamable.
8. Els arbres es podaran fins a tres metres d'altura i s'eliminaran les branques que dominen les construccions o s'acosten a menys de tres metres d'una ximenera.